Document ID: /roh_data/filtered/fineweb-2-filterrobots_roh.jsonl.gz/12365

Er cumpareglià cun l'onn avant èn las cifras positivas, communitgeschan las pendicularas. Fin la fin schaner hajan ins gì 1,7% dapli giasts cumpareglià cun l'onn avant. Tar ils transports hajan ins fatg 3,4% dapli svieuta.
Contribuì al resultat positiv hajan surtut ils dus chantuns Vallais e Grischun, ch'èn ils pli gronds chantuns en il turissem d'enviern. La Surselva Bernaisa e la las regiuns en las Prealps hajan in zic mendras cifras che l'onn passà. Quai perquai ch'els hajan pudì cumenzar quest onn pli tard cun il manaschi.
Da buna speranza er per la segunda mesadad
Er sche la stagiun d'enviern na saja anc betg a fin, sajan las pendicularas svizras plain speranza. Grazia a la blera naiv ch'i ha dà las ultimas emnas possian ils giasts uss giudair bellas vacanzas da sport sin bunas pistas. Sche l'aura gioghia uss anc bain, cunzunt las fins d'emna, stettian las schanzas bain per avair in bun resultat da stagiun.
RR novitads 15:00